钦定古今图书集成/明伦汇编/官常典/第776卷 > 何攀
## 钦定古今图书集成/明伦汇编/官常典/第776卷 > 何攀

按《晋书》本传，“攀字惠兴，蜀郡郫人也。仕州为主簿。属
刺史皇甫晏为牙门张弘所害，诬以大逆。时攀适丁
母忧，遂诣梁州拜表，证晏不反，故晏冤得理。申王濬
为益州，辟为别驾。濬谋伐吴，遣攀奉表诣台，口陈事
机。诏再引见，乃令张华与攀筹量进讨之宜。濬兼遣
攀过羊祜，面陈伐吴之策。攀善于将命，帝善之，诏攀”
参濬军事。及孙皓降于濬，而王浑恚于后机，欲攻濬。
攀劝濬送皓与浑，由是事解，以攀为濬辅国司马，封
关内侯，转荥阳令。上便宜十事，甚得名称。除廷尉平。
时廷尉卿诸葛冲以攀蜀士，轻之，及共断疑狱，冲始
叹服。迁宣城太守，不行，转散骑侍郎。杨骏执政，多树
亲属，大开封赏，欲以恩泽自卫。攀以为非，乃与石崇
共立议奏之，语在《崇传》，帝不纳。以豫诛骏功，封西城
侯，邑万户，赐绢万匹。弟逢，平乡侯；兄子逵，关中侯。攀
固让所封户及绢之半，馀所受者，分给中外亲属，略
不入己。迁翊军校，顷之，出为东羌校尉，征为扬州刺
史。在任三年，迁大司农，转兖州刺史，加鹰扬将军，固
让不就。太常成粲、左将军卞粹劝攀莅职，中诏又加
切厉，攀竟称疾不起。及赵王伦篡位，遣使召攀，更称
疾笃。伦怒，将诛之。攀不得已，扶疾赴召，卒于洛阳，时
年五十八。攀居心平允，莅官整肃，爱乐人物，敦儒贵
才。为梁、益二州中正，引致遗滞。巴西陈寿、阎乂，犍为
费立，皆西州名士，并被乡闾所谤。清议十馀年，攀申
明曲直，咸免冤滥。攀虽居显职，家甚贫，素无妾媵伎
乐，惟以周穷济乏为事。子璋嗣，亦有父风。